Presidenti Bush thekson mbështetjen e tij për kandidaturën e gjykatësit Alito
Sot Senati amerikan filloi debatin për emërimin e tij për në Gjykatën e Lartë.
Presidenti Bush e ftoi gjykatësin Alito në Shtëpinë e Bardhë për të ngrënë mëngjes së bashku, vetëm disa orë para se të fillonte seanca e dëshmive. Në përfundim të takimit të tyre, ata dolën në Kopshtin e Trëndafilave të Shtëpisë së Bardhë ku prisnin gazetarët. Në një deklaratë të shkurtër, Presidenti Bush e përcolli gjykatësin Alito në kongres me fjalë lavdëruese. Presidenti Bush vuri në dukje se emërimi i zotit Alito është mbështetur nga Shoqata Amerikane e Juristëve, që përfaqëson anëtarët e komunitet juridik në Shtetet e Bashkuara. Ai e quajti gjykatësin Alito shumë të kualifikuar dhe tha se shumë anëtarë të Senatit janë të kënaqur me këtë kandidaturë për në gjykatën e lartë. Por si gjithmonë, debati pritet të ngjallë kundërthënie. Ashtu si në rastin e Kryetarit të Gjykatës së Lartë, Xhon Roberts, që u konfirmua disa muaj më parë, Samuel Alito njihet si konservator në aspektin politik. Por Xhon Roberts zëvendësoi Uilliam Renkuist-in, që kishte filozofi të ngjashme, por gjykatësi Alito është zgjedhur për të zëvendësuar Sanda Day O’Conor-in, e cila është më centriste dhe shpesh ka hedhur votën vendimtare në gjykatë, që ka qënë pothuajse e ndarë në vija ideologjike. Kundërshtarët në Senat kanë frikë se prania e Samuel Alitos në Gjykatën e Lartë do ta çonte atë edhe më tej nga e djathta dhe janë zotuar se do t’i bëjnë atij pyetje të vështira për çështje të tilla si aborti dhe pushteti presidencial lidhur me luftën. Presidenti Bush u bëri thirrje atyre të zhvillojnë një proces dinjitoz. Seancat me pyetje-përgjigje në Senat pritet të zgjatin një javë, dhe votimi për kandidaturën e gjykatësit Alito në Senat të zhvillohet të martën e javës tjetër.//lk